
FORSLAG
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
1.	glæder sig over, at Revisionsretten har erklæret, at de transaktioner, der ligger til grund for årsregnskabet for Den Europæiske Unions Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed ("eu-LISA") for regnskabsåret 2022, i alt væsentligt er lovlige og formelt rigtige; 
2.	beklager, at et beløb på 17,8 mio. EUR, svarende til 4,8 % af de samlede disponible betalingsbevillinger i 2022 var udgifter, der ikke var i overensstemmelse med reglerne, hvilket oversteg den væsentlighedstærskel, der var fastsat for revisionen, og derfor resulterede i en erklæring med forbehold fra Revisionsretten om lovligheden og den formelle rigtighed af betalingerne, som fulgte efter erklæringer med forbehold om eu-LISA's betalinger i 2020 og 2021; beklager, at flere af Revisionsrettens bemærkninger fra tidligere år stadig er opført som "udestående"; opfordrer eu-LISA til at efterleve Revisionsrettens bemærkninger og intensivere indsatsen for at gennemføre korrigerende foranstaltninger i alle resterende tilfælde af manglende overholdelse og til at aflægge rapport til dechargemyndigheden om de fremskridt, der er gjort; 
3.	noterer sig med bekymring Revisionsrettens bemærkninger om transaktionernes lovlighed og formelle rigtighed, om forvaltnings- og kontrolsystemerne og om budgetforvaltningen og bemærker, at de tilbagevendende høje fremførselsrater, som udgør 14,4 mio. EUR af forpligtelsesbevillingerne for 2022, der blev fremført til 2023, er i strid med princippet om budgettets etårighed og er tegn på strukturelle problemer i budgetproceduren og gennemførelsescyklussen; 
4.	beklager, at flere betalinger i 2022 var knyttet til tre kontrakter, herunder en specifik kontrakt på 40 mio. EUR, som blev fundet regelstridige i 2021 og 2022; noterer sig eu-LISA's svar, der specificerer antallet af regelstridige kontrakter, som enten blev revideret og ændret eller ikke blev forlænget til 2023;
5.	bemærker med beklagelse, at kun én ud af de ni bemærkninger fra Revisionsretten fra hhv. 2017, 2018 og 2021 blev afsluttet; anerkender, at eu-LISA udarbejdede en handlingsplan for at adressere de seks udestående bemærkninger fra 2021; opfordrer til en fuldstændig gennemførelse af denne handlingsplan; opfordrer eu-LISA til at adressere Revisionsrettens bemærkninger fuldt ud og til at aflægge rapport om de fremskridt, der er gjort;
6.	bemærker eu-LISA's samarbejde med EU's agenturer, navnlig med Det Europæiske Agentur for Grænse- og Kystbevogtning (Frontex) om udvikling af ETIAS, med Den Europæiske Unions Agentur for Retshåndhævelsessamarbejde (Europol) om gennemførelsen af SIS-omarbejdningen, ind- og udrejsesystemet, ETIAS og interoperabilitetsforordningerne, med Den Europæiske Unions Agentur for Strafferetligt Samarbejde (Eurojust) om gennemførelsen af ECRIS-TCN og e-CODEX, interoperabilitetsforordningerne og koordineringen af aktiviteter i forbindelse med digitaliseringen af det retlige samarbejde, med Den Europæiske Unions Asylagentur (EUAA) om gennemførelsen af Kommissionens forordning om det elektroniske kommunikationsnet "DubliNet", med Den Europæiske Unions Agentur for Uddannelse inden for Retshåndhævelse (Cepol) om tilrettelæggelse af fælles uddannelseskurser om brugen af systemer inden for retlige og indre anliggender (RIA) og med Den Europæiske Unions Agentur for Grundlæggende Rettigheder (FRA) om tilrettelæggelse af fælles uddannelseskurser, der fremhæver aspektet af grundlæggende rettigheder i forvaltningen af RIA-informationssystemer; tilskynder eu-LISA til at fortsætte sit samarbejde med EU-agenturerne; 
7.	bemærker den fortsatte levering af hostingtjenester til Frontex' og Den Europæiske Unions Asylagenturs backupsystemer; bemærker udviklingen og indførelsen af "data-centre-as-a-service" til centralisering af den operationelle forvaltning, overvågning og kapacitetsplanlægning af den IT-infrastruktur, der anvendes af RIA-systemerne; glæder sig over de fremskridt, der er gjort med forberedelserne til det fremtidige modulopbyggede datacenter, som vil tilvejebringe yderligere bufferkapacitet og en kapacitetsforøgelse på 50 % til hosting af nye RIA-systemer; minder om vigtigheden af at overholde EU-lovgivningen, navnlig med hensyn til databeskyttelse.

